**Non-ablativ fraktioneret laserbehandling (1540 /1550 nm)**

**til ar og hudforyngelse**

## **Hvad er non-ablativ fraktioneret laserbehandling (NAFL)?**

Ved NAFL-behandling laver laserstrålen varmepåvirkning af huden i søjler. Laserlyset påvirker fortrinsvis underhuden, som stimuleres til at danne nyt bindevæv. Overhuden efterlades intakt. NAFL kan anvendes til at reducere fine linjer, strækmærker, aknear og brandsår.

## **Før behandlingen**

Der må ikke anvendes selvbrunende creme i 14 dage før behandlingen. Pudder og foundation skal fjernes helt inden behandlingen. Før behandlingen tages der billeder af behandlingsområdet. Billederne opbevares sammen med det øvrige journalmateriale fortroligt. Der kan gives lokal bedøvende creme ½-1 time forud for behandling med NAFL.

**Behandlingen**

NAFL giver en forbigående prikkende, stikkende eller brændende smerte.

**Forventet effekt af behandlingen**

Umiddelbart efter behandlingen er huden rød og hævet. Rødmen og hævelsen kan vare nogle dage. Mens huden heler, vil der ofte være kløe/en prikkende fornemmelse, og huden kan føles tør og ru. Brug en fugtighedscreme som daglig pleje efter behandlingen.

**Bivirkninger**

Behandlingen kan medføre ændringer i hudens farve i form af mørkere og lysere hud. I sjældne tilfælde kan der komme overfladiske sår, som kan efterlade ar på huden. Hvis der kommer infektion i området, er risikoen for synlige ar større. Der er risiko for, at akne kan bryde ud i ophelingsfasen. Der er større risiko for bivirkninger hvis huden udsættes for sollys i forbindelse med behandlingen. Det anbefales derfor solbeskyttelse i ugerne før, under og efter behandling med NAFL og som minimum så længe der er rødme. I nogen tilfælde kan der ses aftryk efter laserbehandling.

**Forsigtighedsregler**

Du må ikke være gravid eller ammende når du modtager NAFL behandling. Der behandles ikke med NAFL hvis der er infektion i behandlingsområdet.

**Effekt af behandlingen**

Det kan forventes, at fine, kreppede rynker kan afglattes. Ved aknear og brandsårsar kan forandringerne afglattes. Det er forskelligt fra person til person, hvor mange behandlinger der skal til, før dette resultat opnås. Generelt afhænger resultatet af udgangspunktet før behandlingen, af den enkelte persons hudtype og hudens evne til at danne kollagen, af hvor kraftig en behandling der foretages, samt om patienten følger de angivne retningslinjer nøje i efterforløbet.

**Information og samtykke**

Før du kan modtage en kosmetisk behandling, skal du afgive et mundtligt samtykke til behandlingen.

Det forudsætter, at du forinden har modtaget såvel skriftlig som mundtlig information om behandlingen. Når det drejer sig om behandling med NAFL kan du afgive samtykke og blive behandlet umiddelbart efter mundtlig og skriftlig information.

Da det for nogle kan være rart at have en at dele oplevelsen med, er du velkommen til at medbringe en ven, veninde eller ægtefælle (bisidder) ved konsultationen.